Заштита географског порекла вина

Вино са географским пореклом се обележава са:

 Географском ознаком

1.Ознаком географског порекла:↗

 ↘

 Ознаком контролисаног географског порекла

2.Традиционалном ознаком: -Ознаком квалитетне категорије

 ↓ ↓ ↓

 **Г.И. К.П.К. К.Г.П.К** и

 **-**Додатном ознаком

 ↓

(младо вино, сопствена производња, архивско вино, резерва или reserve, апсолутна виноградарска парцела или апсолутна парцела, елитна виноградарска парцела или елитна парцела, историјска виноградарска парцела или историјска парцела, вино од самотока или самоток, касна берба, пробирна берба или селекција или selection, одабаране бобице или селекција бобица, суварак, ледено вино)

3. Признатим традиционалним називом

 ↓

(рујно вино, пивница или пимница, пољана, виница, шилер, манастирско вино или манастир, метох, сватовско вино или сватовац, вино из старсог винограда или стари виноград)

За вина са географским пореклом **ознака географског порекла и ознака квалитетне категорије су обавезни подаци на боци** а додатна ознака и признати традиционални назив нису.

**Ознаке географског порекла, ознаке квалитетне категорије, додатне ознаке и признати традиционални називи се не смеју налазити на винима која нису добила решење (као начин потврде) да су вина са географским пореклом за дату годину бербе.**

Правилник којим се дефинише област заштите географског порекла за вино

 <https://pravno-informacioni-sistem.rs/eli/rep/sgrs/ministarstva/pravilnik/2012/121/2/reg>

Закон о вину и остала подзаконска акта можете наћи:

[https://pravno-informacioni-sistem.rs/reg-overview#](https://pravno-informacioni-sistem.rs/reg-overview)

█▓ **Како се установљава/региструје нова ознака географског порекла?**

У поступку установљавања ознаке географског порекла и признавања ознака за вина са географским пореклом услови за установљавање ознаке географског порекла и услови за признавање ознака за вина са географским пореклом за сваког произвођача/овлашћеног корисника ознаке (за сваки виноград и свако вино које је део елабората односно ознаке географског порекла) су:

|  |  |  |
| --- | --- | --- |
|  | **географскa ознакa:** | **ознаке контролисаног географског порекла:** |
| Производња грожђа | 85% грожђа намењеног за производњу сваког вина са географским пореклом потиче из виноградарског региона чији назив се установљава као ознака географског порекла, с тим што се код ликерског вина у наведени проценат не урачунава грожђе које се користи за производњу винског дестилата, односно вињака који је добијен од просушеног грожђа чији је садржај алкохола од 52% vol до 94,5% vol, а који се користе у производњи тог ликерског вина. | 100% грожђa намењеноg за производњу вина са географским пореклом потиче из виноградарског рејона, односно виногорја чији назив се установљава као ознака географског порекла, у складу са законом којим се уређује вино. |
| Производња грожђа | -4,5 килограма по чокоту и 13.500 килограма по хектару – за винограде са 3.000 до 4.000 чокота по хектару;-4 килограма по чокоту или 16.000 килограма по хектару – за винограде са преко 4.000 чокота по хектару. | -2,5 килограма по чокоту и 7.500 килограма по хектару – за винограде са 3.000 до 4.000 чокота по хектару;-2 килограма по чокоту и 8.000 килограма по хектару – за винограде са преко 4.000 чокота по хектару. |
| Производња вина | у оквиру виноградарског подручја чији назив се установљава као ознака географског порекла | у оквиру виноградарског подручја чији назив се установљава као ознака географског порекла |
| Квалитет вина | услови у погледу квалитета који су прописани за вино са квалитетном категоријом „Географска индикација” или „Г.И.” (у даљем тексту: „Г.И.”) и уколико је испуњен услов минималне сензорне оцене од 59 када је сензорно оцењивање вршено по систему од максимално 100 бодова | услови у погледу квалитета који су прописани за вино са квалитетном категоријом „К.П.К.” и уколико је испуњен услов минималне сензорне оцене од 79 када је сензорно оцењивање вршено по систему од максимално 100 бодова |
| Изузетно, ознака географског порекла за специфични тип вина може се установити и ако нису испуњени услови наведени у претходном реду, ако се производња тог специфичног типа вина која је везана за установљавање дате ознаке географског порекла, одвија искључиво на традиционалан начин и/или по специфичним технолошким поступцима који су традиционални и карактеристични за виноградарско подручје чији се назив установљава као дата ознака географског порекла, од грожђа домаћих и одомаћених сорти винове лозе.\* |
| Минималан број подносиоца захтева | два или више од два произвођача који производе вино у одређеном виноградарском региону чији назив треба да се установи као географска ознака, с тим да за најмање два произвођача и њихова вина треба да се утврди да испуњавају услове за установљавање ознаке географског порекла, признавање и услове да постану овлашћени корисници ознаке  | -произвођачи који чине више од 50% од укупног броја произвођача који производе вино у одређеном виноградарском рејону, односно виногорју чији назив треба да се установи као ознака контролисаног географског порекла, с тим да за више од 50% од укупног броја произвођача који производе вино у том виноградарском рејону, односно виногорју треба да се утврди да испуњавају услове за установљавање ознаке географског порекла, признавање и услове да постану овлашћени корисници ознаке.-Захтев може поднети и мањи број произвођача вина од претходно наведеног, али не мање од два произвођача, и то ако:1) се виногради и винарије у којима се производи грожђе и вино налазе на територији општине која припада подручју са отежаним условима рада у пољопривреди, у складу са прописом о одређивању подручја са отежаним условима рада у пољопривреди, или2) површина њихових винограда са винским сортама из елабората чини више од 50% површине свих винограда са винским сортама који су **у** Виноградарском регистру и који се налазе на виноградарском подручју чији назив треба да се установи као ознака географског порекла**,** или3) њихова укупна просечна годишња производња вина пореклом из Републике Србије из последњe три производне године чини најмање 2/3 укупне просечне годишње производње вина пореклом из Републике Србије из последње три производне године у одређеном виноградарском рејону, односно виногорју чији назив треба да се установи као ознака контролисаног географског порекла. |
|  | Изузетно, захтев за признавање може да поднесе један произвођач ако:1) је тај произвођач једини произвођач вина на одређеном виноградарском подручју чији назив треба да се установи као ознака географског порекла;2) су карактеристике виноградарског подручја чији назив треба да се установи као ознака географског порекла, односно карактеристике вина са тог виноградарског подручја суштински различите од карактеристика виноградарског подручја које то подручје окружује и за које је установљена ознака географског порекла, односно суштински различите од карактеристика вина са виноградарског подручја које то подручје окружује. |
| Посебни услови које треба да испуни произвођач вина односно овлашћени корисник ознаке | -за производњу вина са географским пореклом користи грожђе произведено у винограду који је уписан у Виноградарском регистру и налази се у оквиру неког од прописаних виноградарских подручја, односно у оквиру виноградарског подручја наведеног у елаборату-ако се виноград налази на надморској висини већој од 800 метара треба да буде на Листи рејонираних подручја на већим надморским висинама,-испуњава услове за производњу грожђа намењеног за производњу вина са географским пореклом (земљишни и климатски услови, експозиција терена и друго); -производи вино у производном погону који се налази у оквиру виноградарског подручја чији назив треба да се установи као ознака географског порекла.**-**најмање једну производну годину пре подношења захтева за признавање производи грожђе и вино у складу са прописом којим се уређује квалитет и спецификацијом производа из елабората  |

Произвођачи вина/будући овлашћени корисници ознаке подносе у папирној форми захтев за установљавање ознаке географског порекла и признавања ознака за вина са географским пореклом на обрасцу <http://www.minpolj.gov.rs/dozvole-i-obrasci/geografsko-poreklo-vina/>

Захтев се подноси на писарници Министарства пољопривреде, шумарства и водопривреде, Немањина 22-26 и електронски на мејл jkuzmanovic@minpolj.gov.rs

Уз захтев се доставља:

1. Елаборат (и у електронској форми) на обрасцу <http://www.minpolj.gov.rs/dozvole-i-obrasci/geografsko-poreklo-vina/>,

2. Оверено овлашћење за заједничког представника или заједничког пуномоћника,

3. Јединствени документ (и у електронској форми),

4. Доказ о плаћеној административној такси (420,00 динара + 720 такса - Сврха уплате : установљавање ознаке - прималац: Буџет Републике Србије - рачун примаоца: 840-742221843-57 - број модела: 97)

5. Документацију којом се потврђују подаци из елабората

Такође, сваки будући **овлашћени корисник ознаке** треба да достави **за свако вино које ће бити део елабората** доказ да производи вино у складу са спецификацијом производа:

6. Изјаву о физичко хемијској анализи грожђа на обрасцу <http://www.minpolj.gov.rs/dozvole-i-obrasci/geografsko-poreklo-vina/> (коју је урадио произвођач или лабораторија) из године бербе из које је и лабораторијски извештај о вину за свако вино које је предмет захтева.

7. Извештај о физичко-хемијској анализи вина из најмање једне године производње који садржи обавезне параметре квалитета и друге параметре којима се доказују специфичности вина везане за виноградарско подручје, односно ознаку географског порекла као и извештај о оцени сензорних карактеристика урађен од стране овлашћене лабораторије односно други доказ о оцени сензорних карактеристика вина са међународног признатог и угледног такмичења, а са домаћег такмичења ако је оцењивање извршено већински од стране сензорних оцењивача са Листе оцењивача вина која је утврђена у складу са законом којим се уређује вино, односно такмичења са већинским учешћем страних сензорних оцењивача.

8. Лабораторијски извештај о анализи земљишта за репрезентативне локалитете (потесе) који односе на винограде обухваћене елаборатом.

9. Посебан део елабората <http://www.minpolj.gov.rs/dozvole-i-obrasci/geografsko-poreklo-vina/>

**Елаборат** се састоји из **општег дела** који је заједнички за производњу свих вина са ознаком географског порекла из тог елабората, односно за све произвођаче вина са том ознаком географског порекла и **посебног дела** који садржи податке о производњи грожђа и вина са географским пореклом из елабората за сваког произвођача.

Општи део:

А) називе ознака географског порекла, називе додатних ознака, традиционалних ознаказа вина са географским пореклом за које се подноси захтев за признавање;

Б) спецификацију производа, и то:

1) назив ознаке географског порекла,

2) опис вина: главне физичке и хемијске особине и назнаку сензорних особина за сваки тип вина, односно свих вина са одређеним карактеристикама, које ће носити географску ознаку или главне физичке, хемијске и сензорне особине за сваки тип вина које ће носити ознаку контролисаног географског порекла,

3) специфичне енолошке поступке који се користе у производњи и ограничења у погледу начина производње, ако постоје,

4) виноградарско подручје чије су границе одређене прописом којим се утврђују границе и називи виноградарских подручја, а чији назив се предлаже као назив ознаке географског порекла,

5) максималне приносе грожђа по хектару,

6) назив сорте, односно сорти винове лозе од чијег грожђа ће се производити вино са географским пореклом,

7) појединости о:

– повезаности квалитета, угледа или других специфичних карактеристика вина са виноградарским регионом из кога вино потиче, ако се захтев за признавање односи на географску ознаку (PGI),

– битном или искључивом утицају посебних природних и људских фактора везаних за виноградарски рејон, односно виногорје на квалитет и карактеристике вина са тог подручја, ако се захтев за признавање односи на ознаку контролисаног географског порекла (PDO),

8) услове за производњу вина са додатном ознаком и/или са признатим традиционалним називом које произвођачи одређују за ознаке за вина са географским пореклом чији називи и услови нису прописани овим правилником, ако се захтевом за признавање предлаже њихово одобравање, односно признавање;

9) податке о испуњавању захтева из посебног прописа, односно испуњавању захтева произвођача, односно организације произвођача која ће управљати ознаком географског порекла, с тим да захтеви те организације треба да буду објективни, недискриминаторни и у складу са законом, ако такви захтеви постоје,

10) назив и адресу тела које врши контролу усклађености производње са спецификацијом производа и специфични задаци приликом контроле производње,

11) знак или лого којим се идентификује ознака географског порекла, односно друге ознаке за вино са географским пореклом, ако постоје

Посебан део елабората:

1) назив и адресу сваког произвођача вина, податке из Виноградарског регистра о виноградарским парцелама на којима се производи грожђе намењено за производњу вина са географским пореклом и назив сваког вина које ће носити ознаку географског порекла;

2) податке о производњи грожђа и вина обављеној у складу са спецификацијом производа из елабората у најмање једној производној години у периоду пре подношења захтева за признавање, за сваког произвођача и свако вино;

3) назив локалитета или виноградарске оазе, ако произвођач предлаже да се тај назив одобри као додатак називу ознаке контролисаног географског порекла, као и назив апсолутне, елитне, односно историјске виноградарске парцеле, ако произвођач предлаже да се тај назив одобри као додатак називу одговарајуће додатне ознаке;

4) друге податке које произвођач сматра битним.

Након административне провере захтева и података, формира се Радна група (комисија) са циљем да размотри Захтев за установљавања ознаке географског порекла и признавања ознака за вина са географским пореклом, теренски размотри одређене податке наведене у захтеву и пратећој документацији и стручно оцени испуњеност услова за установљавање ознаке и признавање ознаке за вина са географским пореклом и признавање статуса овлашћеног корисника поменуте ознаке подносиоцу захтева, у циљу спровођења даље процедуре. У оквиру те теренске провере података потребно је да чланови радне групе изврше увид у производњу грожђа и вина код сваког произвођача вина који је поднео захтев са циљем да постане нови овлашћени корисник.

Ако захтев за установљавања ознаке географског порекла и признавања ознака за вина са географским пореклом испуњава прописане услове спецификација производа са обавештењем да је поднет захтев за признавање ставља се на WEB страницу Министарства како би се омогућило улагање **приговора на захтев** за признавање.

Приговор на установљавање може да поднесе свако физичко и правно лице које има легитимни интерес и које има пребивалиште, односно седиште у Републици Србији у року **од 62 дана** од дана стављања спецификације производа на WEB страницу Министарства.

Ако су испуњени услови за **установљавање ознаке географског порекла**, уз њу се истовремено одобравају, односно признају **ознаке квалитетне категорије, додатне ознаке и традиционални називи**.

Назив установљене ознаке географског порекла и уз њу одобрене ознаке квалитетне категорије, као и одобрене друге ознаке за вина са географским пореклом и спецификација производа за ту ознаку географског порекла стављају се на Листу ознака за вина са географским пореклом која је истакнута на WEB страници Министарства.

 **█▓Како се постаје овлашћени корисник ознаке географског порекла која је већ установљена/регистрована?**

Подноси се **захтев за признавања ознака за вина са географским пореклом на основу установљене ознаке географског порекла**. Захтев за признавање може да поднесе један или више произвођача/будућих овлашћених корисника ознаке који испуњавају све услове које произвођач мора испунити и приликом установљавања ознаке и услове прописане Спецификацијом производа дате заштићене ознаке географског порекла на обрасцу <http://www.minpolj.gov.rs/dozvole-i-obrasci/geografsko-poreklo-vina/>

Захтев се подноси на писарници Министарства пољопривреде, шумарства и водопривреде, Немањина 22-26 и електронски на мејл gordana.tomic@minpolj.gov.rs

Уз захтев се доставља следеће као доказ да се вино производи у складу са спецификацијом производа:

1. Изјаву о физичко хемијској анализи грожђа на обрасцу <http://www.minpolj.gov.rs/dozvole-i-obrasci/geografsko-poreklo-vina/> (коју је урадио произвођач или лабораторија) из године бербе из које је и лабораторијски извештај о вину за свако вино које је предмет захтева.

2. Извештај о физичко-хемијској анализи вина (за свако вино које је предмет захтева) из најмање једне године производње који садржи обавезне параметре квалитета и друге параметре којима се доказују специфичности вина везане за виноградарско подручје, односно ознаку географског порекла као и извештај о оцени сензорних карактеристика урађен од стране овлашћене лабораторије односно други доказ о оцени сензорних карактеристика вина са међународног признатог и угледног такмичења, а са домаћег такмичења ако је оцењивање извршено већински од стране сензорних оцењивача са Листе оцењивача вина која је утврђена у складу са законом којим се уређује вино, односно такмичења са већинским учешћем страних сензорних оцењивача.

3.Лабораторијски извештај о анализи земљишта за репрезентативне локалитете (потесе) који односе на винограде обухваћене елаборатом.

4. Посебан део елабората <http://www.minpolj.gov.rs/dozvole-i-obrasci/geografsko-poreklo-vina/>

5. Документ којим се подносилац захтева позива на спецификацију производа из елабората за установљену ознаку географског порекла, односно на број и датум решења о признавању ознака којим је установљена ознака географског порекла.

6. Документацију којом се потврђују подаци из елабората

7. Доказ о плаћеној административној такси (420,00 динара + 720 такса - Сврха уплате : признавање ознаке - прималац: Буџет Републике Србије - рачун примаоца: 840-742221843-57 - број модела: 97)

Након административне провере захтева и података, формира се Радна група (комисија) са задатком да размотри Захтев за признавање ознака за вина са географским пореклом на основу установљене ознаке географског порекла, теренски размотри одређене податке наведене у Захтеву и пратећој документацији и стручно оцени испуњеност услова за признавање ознаке за вина са географским пореклом на основу установљене ознаке географског порекла за вина и за признавање статуса овлашћеног корисника поменуте ознаке подносиоцу захтева, у циљу спровођења даље процедуре. У оквиру те теренске провере података потребно је да чланови радне групе изврше увид у производњу грожђа и вина код сваког произвођача вина који је поднео захтев са циљем да постане нови овлашћени корисник.

Након што Министар донесе решење, назив произвођача вина који је овлашћени корисник дате ознаке географског порекла и називи признатих вина за ту ознаку географског порекла стављају се на Листу ознака за вина са географским пореклом која је истакнута на WEB страници Министарства.

**█▓ Како се мења и/или допуњава спецификација производа установљене/регистроване ознаке?**

 Подноси се захтев за измену и/или допуну Спецификације производа од стране свих овлашћених корисника одређене ознаке географског порекла на обрасцу <http://www.minpolj.gov.rs/dozvole-i-obrasci/geografsko-poreklo-vina/>

Захтев се подноси на писарници Министарства пољопривреде, шумарства и водопривреде, Немањина 22-26 и електронски на мејл gordana.tomic@minpolj.gov.rs

Захтев за измену и/или допуну спецификације производа мора да садржи разлог који је заснован на развоју науке и технике или на променама везаним за виноградарска подручја. Захтев садржи подататке о измени и/или допуни спецификације производа и опис те измене и/или допуне.

Уз захтев доставити:

1. Оверено овлашћење за заједничког представника или заједничког пуномоћника (када има више овлашћених корисника),

2. Докази којима се потврђују наводи из захтева (осим ако нису у питању опште познате чињенице)

3. Измењен и/или допуњен јединствени документ (ако измена и/или допуна спецификације производа доводи до промене јединственог документа )

4. Доказ о плаћеној административној такси (420,00 динара + 720 такса - Сврха уплате: измена и/или допуна ознаке - прималац: Буџет Републике Србије - рачун примаоца: 840-742221843-57 - број модела: 97)

Након административне провере захтева и података, формира се Радна група (комисија) са задатком да размотри Захтев за за измену и/или допуну Спецификације производа , теренски размотри одређене податке наведене у Захтеву и пратећој документацији и стручно оцени испуњеност услова за измену и/или допуну спецификације производа, у циљу спровођења даље процедуре.

Ако се утврди да је захтев за измене и/или допуне спецификације производа основан и утврди се да се те измене и/или допуне не могу смтарати занемарљивим, спецификације производа са обавештењем да је поднет захтев се ставља на WEB страницу Министарства како би се омогућило улагање приговора на захтев за измену и/или допуну спецификације производа.

Приговор може да поднесе свако физичко и правно лице које има легитимни интерес и које има пребивалиште, односно седиште у Републици Србији у року **од 62 дана** од дана стављања спецификације производа на WEB страницу Министарства.

Ако се утврди да је измена и/или допуна спецификације производа таква да се може сматрати занемарљивом, одмах пошто се утврди да је захтев за измену основан, министар доноси решење о измени и/или допуни спецификације производа.

Након што Министар донесе решење, измењена и/или допуњена спецификације производа се ставља на WEB страницу Министарства.

На овом линку можете погледати како изгледају усвојени елаборати за ознаке заштићеног географског порекла за вина <http://www.minpolj.gov.rs/dozvole-i-obrasci/geografsko-poreklo-vina/pdopgi-oznake-geografskog-porekla/>

**█▓Годишња контрола производње грожђа и вина са заштићеним географским пореклом за дату бербу**

Производ/вино мора бити произведен у складу са спецификацијом производа за ознаку географског порекла (Елаборатом) како би могао бити обележен или означен ознаком географског порекла.

Захтев за контролу производње вина са заштићеним географским пореклом на обрасцу <http://www.minpolj.gov.rs/dozvole-i-obrasci/geografsko-poreklo-vina/> подноси произвођач вина који је овлашћени корисник ознаке за вина која се налазе на Листи ознака за вина са географским пореклом која је истакнута на WEB страници Министарства. Захтев се подноси до 31.октобра текуће године за наредну бербу. Нпр до 31. октобра 2024. године се подносе захтеви за годишњу контролу грожђа и вина са заштићеним географским пореклом за бербу 2025. Овим захтевом произвођач који је овлашћени корисник ознаке тражи да у конкретној години бербе његова вина наведена у захтеву буду контролисана од стране Министарства односно контролне организације.

Уз захтев се доставља и доказ о плаћеној административној такси (420,00 динара + 720 такса - Сврха уплате: признавање ознаке - прималац: Буџет Републике Србије - рачун примаоца: 840-742221843-57 - број модела: 97)

Произвођач вина који је овлашћени корисник ознаке заштићеног географског порекла може за дату годину користити своје право носиоца ознаке само уколико је поднео овај захтев у року и навео дато вино у захтеву.

Пољопривредна инспекција на основу списка поднетих захтева за годишњу контролу грожђа и вина са заштићеним географским пореклом за нпр. бербу 2024. контролише на терену (у винограду и винарији) производњу грожђа и вина у складу са Правилником о условима које треба да испуни контролна организација, као и о начину и поступку рада контролне организација (Службени гласник РС, број 30/2017) <https://pravno-informacioni-sistem.rs/eli/rep/sgrs/ministarstva/pravilnik/2017/30/2/reg> са циљем да утврди да ли се производња грожђа и вина одвија у складу са Спецификацијом производа ознаке заштићеног географског порекла.

Произвођач вина односно овлашћени корисник ознаке пре пуњења вина у боце, треба да позове пољопривредног инспектора ради узимања узорка вина како би овлашћена лабораторија урадила физичко-хемијске анализе параметара и сензорне анализе а све са циљем утврђивања да ли дато вино испуњава услове задате Спецификацијом производа ознаке заштићеног географског порекла. Узорци вина за испитивање квалитета и крајње сензорно оцењивање се узимају из судова у производњи након што су завршени процеси који могу да утичу на промену квалитета и сензорних карактеристика вина, укључујући и одлежавање, а пре пуњења, декларисања и стављања у промет.

Ако је елаборатом о производњи датог вина са географским пореклом предвиђено одлежавање, односно сазревање вина у боци које битно утиче на достизање крајњег квалитета производа врши се и узорковање вина у боцама после предвиђеног периода одлежавања, односно сазревања.

Ове лабораторијске анализе су за произвођача бесплатне тј плаћа их Министарство пољопривреде, шумарства и водопривреде.

Након теренске и административне провере података Министарство пољопривреде, шумарства и водопривреде доноси решење о испуњености/неиспуњености услова за пуштање у промет датог вина као вина за заштићеним географским пореклом. У том решењу се обавезно наводи назив вина, ознаке, година бербе, количина произведеног вина, начин паковања вина, квалитетна категорија вина и број евиденционих маркица које произвођач вина може наручити у Заводу за израду новчаница и кованог новца Топчидер ( Ковница) итд.

 Након издатог решења, произвођач вина се мејлом обраћа Татјани Јанковски на адресу tatjana.jankovski@nbs.rs из Заводу за израду новчаница и кованог новца Топчидер ( Ковница) а у цц обавезно наводи ivana.radulovic@minpolj.gov.rs и jkuzmanovic@minpolj.gov.rs и наручује штампање потребне количине евиденционих маркица.

Произвођач вина преузима маркице тако што прво долази у Министарство са попуњеним обрасцем (који ће са решењем о испуњености услова за пуштање у промет вина са географским пореклом добити од Министарства) на који Министарство ставља печат како би затим у Заводу за израду новчаница и кованог новца Топчидер ( Ковница) Ковници преузео евиденционе маркице за вино са географским пореклом.

 Цене маркица су следеће:

Папирна евиденциона маркица 2 динара/комад

Самолепљива евиденциона маркица 3,5 динара/комад

Самолепљива евиденциона маркица на ролни 3,5 динара/комад